b'\n_START_ARTICLE_\nRigolisa\n_START_SECTION_\nSant Jaume de Rigolisa\n_START_PARAGRAPH_\nSant Jaume de Rigolisa \xc3\xa9s una esgl\xc3\xa9sia del municipi de Puigcerd\xc3\xa0 (Cerdanya) inclosa en l\'Inventari del Patrimoni Arquitect\xc3\xb2nic de Catalunya._NEWLINE_La primitiva esgl\xc3\xa9sia dedicada a Sant Jaume ap\xc3\xb2stol va ser destru\xc3\xafda per les tropes franceses el 1793 a la Guerra Gran i fou restaurada per la fam\xc3\xadlia Guasc. El lloc actual de l\'esgl\xc3\xa9sia de Sant Jaume de Rigolisa, a prop de les Ansaneres, al costat del riu Ra\xc3\xbcr, fou traslladat per la fam\xc3\xadlia Maci\xc3\xa0 i Bonaplata. L\'esgl\xc3\xa9sia comptava amb un retaule g\xc3\xb2tic del mestre cerd\xc3\xa0 Pere Borrell que es va perdre el 1936. \xc3\x89s un temple neog\xc3\xb2tic amb un portal d\'arquivoltes ogivals i una gran rosassa, amb un estilitzat campanar de torre de 17 metres, amb coberta piramidal de pissarra._NEWLINE_El nom antic de l\'esgl\xc3\xa9sia era Sant Jaume d\'Eragolissa i podria ser una deformaci\xc3\xb3 fon\xc3\xa8tica d\'"anar a Gal\xc3\xadcia". Diu la llegenda que l\'esgl\xc3\xa9sia primitiva podria haver estat edificada pel mateix ap\xc3\xb2stol Jaume, en el seu cam\xc3\xad cap a Gal\xc3\xadcia. Per aquest motiu passaven per Rigolisa els pelegrins provinents del santuari de Bell-lloc i de Font-romeu, anant per l\'antic cam\xc3\xad de Puigcerd\xc3\xa0 a Ll\xc3\xadvia._NEWLINE_El 25 de juliol s\'hi celebra l\'aplec de Sant Jaume.'